Uvanlig stor aksjon mot ny barnehagelov: – Skittent spill, mener Rødt
Flere tusen barnehager og foreldre har fulgt oppfordringen fra de private barnehageeierne. Rødt-politiker mener de driver med skremselspropaganda. Kunnskapsminister Kari Nessa Nordtun (Ap) foreslår endringer i barnehageloven. Årsaken er at full barnehagedekning er nådd. Nå vil hun gi kommunene mer styring og kontroll. – Private barnehager skal være en del av det kommunale velferdstilbudet, ikke et investeringsobjekt for kommersielle interesser, skriver hun. Det er særlig to forslag som har utløst sterke protester fra Private Barnehagers Landsforbund (PBL) og andre aktører: Sendte protestmal i brev Adm.dir. Jørn-Tommy Schjelderup i PBL har skrevet brev til alle 1915 private barnehagemedlemmer og bedt dem protestere. «Det aller beste er om du formulerer et eget svar ut fra hva du tror forslaget vil innebære for din barnehage og sektoren som helhet. Men for å gi deg litt drahjelp, gir vi deg her noen formuleringer som du kan velge å la deg inspirere av, dersom dette er i tråd med din mening om saken, skriver han. Deretter følger en mal. Der kan barnehagen bare kan sette inn sitt navn og vise til PBLs høringssvar.  Brevet er videresendt til foreldre, det er presentert i foreldremøter og publisert på sosiale medier. PBL drar opp særlig to protestpunkter: – PR-kampanje Hege Bae Nyholt (Rødt) er leder i utdanningskomiteen på Stortinget. Hun karakteriserer kampanjen som «skittent spill fra PBL».  – De kjører ensidig skremselspropaganda ut mot foreldre med få forkunnskaper. PBL har brukt den enkelte barnehage til å nå ut med sitt budskap som i beste fall er en forvrenging av virkeligheten. I verste fall har de påvirket mange foreldre til å handle imot sine egne interesser, sier hun. Hun viser til at PBL «forteller foreldrene at de ikke lenger skal kunne velge hvor barnet ditt skal gå i barnehage».  – PBL stiller opp et bilde av et strengt gjennomregulert samfunn. Mens de står imot for en slags valgfrihet. Det er tøys, sier hun. – Har ikke PBL rett til å fremme sitt syn?  – PBL bruker foreldrene i sin egen PR-kampanje for å forsvare de store barnehagekonsernene. De fremmer bare synet til en del av medlemmene de representerer. Ideelle og små barnehager vil tjene på forslaget, men den informasjonen kommer ikke ut. – Rødt vil utslette oss Jørn-Tommy Schjelderup i PBL er ikke overrasket. – Rødt vil jo utslette private barnehageplasser. De går ganske langt i sine elleville, uriktige påstander. Vi jobber for absolutt alle barnehagene våre, uansett eierform.  – Det må være opp til hver enkelt foreldre og barnehage å ta standpunkt. Hvis lovforslaget går gjennom, vil man kunne avvikle private barnehageplasser, sier han. PBL har hatt høringsrunder med medlemmene. Ifølge Schjelderup har svaret vært unisont: Forslagene vil være svært ødeleggende for private barnehager. Han avviser at PBL har lagt press på barnehager og foreldre: – Det er helt opp til hver enkelt barnehage å reagere. Det har jeg vært klokkeklar på. De må selv sette seg inn i forslagene. De skjønner konsekvensene for driften hvis de mister fem eller ti barnehageplasser, sier Schjelderup. Sjeldent mange svar Kunnskapsdepartementet har fått inn hele 3656 høringssvar.  Det er sjelden at det kommer så mange høringssvar til en enkelt høring, ifølge departementet. De er godt i gang med innspillene som vil være viktige i arbeidet med endelig lovforslag, skriver departementet. Selve lovforslaget legges frem i år eller neste år.
Kunnskapsminister Kari Nessa Nordtun vil endre barnehageloven for å gi kommunene mer styring.  Private Barnehagers Landsforbund (PBL) og andre protesterer mot forslagene og sender protestbrev til medlemmer.  PBL mener forslagene vil være ødeleggende for private barnehager. Rødt anklager PBL for skremselspropaganda.